CELEX: 52011PC0030
Language: mt
Date: 2011-02-01
Title: Proposta għal DEĊIŻJONI TAL-KUNSILL li tadatta u testendi l-perjodu ta' applikazzjoni tal-miżuri fid-Deċiżjoni 2002/148/KE li tikkonkludi l-konsultazzjonijiet maż-Żimbabwe skont l-Artikolu 96 tal-Ftehim ta’ Partenarjat AKP-KE

|

52011PC0030

	[pic] | IL-KUMMISSJONI EWROPEA |Brussel 1.2.2011KUMM(2011) 30 finali2011/0013 (NLE)Proposta għalDEĊIŻJONI TAL-KUNSILLli tadatta u testendi l-perjodu ta' applikazzjoni tal-miżuri fid-Deċiżjoni 2002/148/KE li tikkonkludi l-konsultazzjonijiet maż-Żimbabwe skont l-Artikolu 96 tal-Ftehim ta’ Partenarjat AKP-KEMEMORANDUM TA' SPJEGAZZJONI1. Fit-18 ta’ Frar 2002, il-Kunsill tal-Unjoni Ewropea ddeċieda li jieħu "miżuri xierqa" kontra ż-Żimbabwe[1] wara l-konsultazzjonijiet li saru skont l-Artikolu 96 tal-Ftehim ta' Sħubija AKP-KE[2]. Dawn il-miżuri kienu jinkludu s-sospensjoni tas-sostenn baġitarju, tas-sostenn għall-proġetti, u tal-iffirmar tad-Disa' Programm Indikattiv Nazzjonali tal-FEŻ, imma espliċitament ma kinux jaffettwaw il-kontribuzzjonijiet għal operazzjonijiet u proġetti ta’ natura umanitarja li jsostnu b’mod dirett lill-popolazzjoni, b'mod partikolari fejn jidħlu s-setturi soċjali, id-demokratizzazzjoni, id-drittijiet tal-bniedem u l-istat tad-dritt. Inkludew ukoll is-sospensjoni tal-Artikolu 12 tal-Anness 2 tal-Ftehim ta' Partenarjat AKP-UE, rigward ħlasijiet attwali u movimenti ta' kapital, f’dak li hu meħtieġ għall-applikazzjoni ta’ aktar miżuri restrittivi, u b’mod partikolari l-iffriżar tal-fondi.2. Ir-raġunijiet mogħtija għall-introduzzjoni ta' dawn il-miżuri kienu l-vjolazzjonijiet serji tad-drittijiet tal-bniedem u tal-libertà tal-opinjoni, tal-assoċjazzjoni u tal-ġemgħat paċifiċi. It-tentattivi tal-Gvern taż-Żimbabwe biex ma jħallix li jsiru elezzjonijiet ħielsa u ġusti, notevolment billi rrifjuta l-aċċess għal osservaturi internazzjonali tal-elezzjonijiet u għall-midja, kienu raġuni oħra.3. Skont l-Artikolu 2 (3) tad-Deċiżjoni tat-18 ta' Frar 2002, il-miżuri kellhom japplikaw għal perjodu ta' 12-il xahar, imma kellhom jiġu rrevokati ladarba l-kundizzjonijiet eżistenti jiżguraw rispett lejn id-drittijiet tal-bniedem, il-prinċipji demokratiċi u l-istat tad-dritt.4. Fi tmien okkażjonijiet, fit-18 ta' Frar 2003[3], fid-19 ta' Frar 2004[4], fis-17 ta' Frar 2005[5], fl-14 ta' Frar 2006[6], fid-19 ta' Frar 2007[7], fit-18 ta’ Frar 2008[8], fl-20 ta’ Frar 2009[9] u fil-15 ta' Frar 2010[10] l-Kunsill ikkonkluda li l-elementi essenzjali msemmijin fl-Artikolu 9 tal-Ftehim ta' Sħubija AKP-KE komplew ma jiġux rispettati mill-Gvern taż-Żimbabwe u li l-kundizzjonijiet prevalenti ma kinux jiżguraw rispett għad-drittijiet tal-bniedem, għall-prinċipji demokratiċi u għall-istat tad-dritt, u ddeċieda li jestendi l-miżuri kontra ż-Zimbabwe, kull darba għal perjodu ta’ 12-il xahar ieħor.5. Il-Ftehim Politiku Globali (FPG), ftehim dwar il-qsim tas-setgħa bejn it-tliet partiti politiċi ewlenin (ZANU PF, MDC-T, MDC-M), ġie konkluż f’Settembru 2008, wara l-elezzjonijiet ta’ Marzu 2008. L-FPG ippermetta t-twaqqif tal-Gvern ta' Għaqda Nazzjonali (Government of National Unity – GNU), magħmul mill-mexxejja ta' kull wieħed mit-tliet partiti, fi Frar 2009.6. L-UE tappoġġa l-GNU bħala l-uniku qafas politiku għar-restawr tad-demokrazija. L-FPG jippreskrivi damma ta' riformi li jindirizzaw it-tħassib tal-UE dwar id-drittijiet tal-bniedem, l-istat tad-dritt u prinċipji demokratiċi bħalma huma l-elaborazzjoni ta’ kostituzzjoni ġdida, eżerċizzju ta’ awditjar tal-art, proċess ta’ fejqan nazzjonali, l-indipendenza tal-midja eċċ. L-implimentazzjoni tiegħu hija essenzjali biex jitmexxew elezzjonijiet li jkunu kredibbli.7. Wara talba mill-Gvern Żimbabwen, fit-18 u d-19 ta’ Ġunju 2009 saret laqgħa tat-Trojka Ministerjali. Id-Delegazzjoni Żimbabwena fi Brussell mexxieha l-Prim Ministru Morgan Tsvangirai. F'din l-okkażjoni, ġie mniedi d-djalogu politiku kif previst fl-Artikolu 8 u sussegwentement ġie segwit minn żjara Trojka tal-UE fiż-Żimbabwe bejn il-11 u t-12 ta' Settembru 2009.8. Il-partijiet qablu li l-għan tad-djalogu jkun li jiġu stabbiliti pjani ta' direzzjoni konġunti bi pjan ta' azzjoni ddettaljat dwar kif il-GNU bi ħsiebu jimplimenta l-FPG u kif l-UE għandha ttejjeb ir-relazzjonijiet maż-Żimbabwe, li jipprevedi t-tneħħija eventwali tal-Artikolu 96. In-normalizzazzjoni tar-relazzjonijiet tkun tippermetti wkoll li ssir reviżjoni tal-Pożizzjoni Komuni tal-Politika Barranija u ta' Sigurtà Komuni[11].9. Sadattant, il-Kummissjoni Ewropea elaborat rispons ad hoc li jkopri medda qasira ta’ żmien sabiex issostni l-istabbilizzazzjoni tal-GNU u tal-programm ta’ riforma tiegħu.10. Minn Frar 2009 ’l hawn il-GNU ħa għadd ta’ passi importanti u effettivi għall-istabbilizzazzjoni ekonomika u soċjali tal-pajjiż. Madankollu, ma sarx progress biżżejjed fl-implimentazzjoni tar-riformi politiċi, u dan irriżulta fi kriżi kostituzzjonali.11. Il-Komunità għall-Iżvilupp tan-Nofsinhar tal-Afrika (SADC), taħt it-tmexxija tal-President Zuma, ħatret Tim ta' Faċilitazzjoni ġdid għan-Nofsinhar tal-Afrika li b'suċċess għamilha ta' medjatur fid-diskussjonijiet bejn il-partiti u b'hekk setgħet issir analiżi effettiva tal-implimentazzjoni tal-FPG. Madanakollu, il-prospetti tal-elezzjonijiet fil-qrib minn dak iż-żmien reġgħu qajjmu t-tensjonijiet bejn il-partiti.12. In-Nofsinhar tal-Afrika u l-SADC bħalissa qed jinvolvu lill-GNU fi sforz biex jistabbilixxu ambjent li jwassal għal elezzjonijiet kredibbli. Il-proċess tal-involviment jinkludi proċess konsultattiv bejn in-Nofsinhar tal-Afrika, l-SADC u l-GNU biex jistabbilixxi pjan ta' direzzjoni li jwassal għal elezzjonijiet demokratiċi. In-Nofsinhar tal-Afrika, l-SADC u t-tliet mexxejja politiċi fiż-Żimbabwe jikkunsidraw il-miżuri tal-UE bħala ostakolu għal dawn l-isforzi.13. Filwaqt li tikkunsidra l-progress sostanzjali mħallat fl-implimentazzjoni tal-FPG, il-Kummissjoni qed tipproponi lill-Kunsill biex jestendi l-miżuri xierqa eżistenti tal-Artikolu 96 sal-20 ta' Frar 2012.14. Madanakollu, l-UE tirrikonoxxi l-opportunità unika għal involviment mill-ġdid li jipprovdi l-prospett ta' ftehim bejn il-partiti għall-pjan ta' direzzjoni tal-GNU għall-elezzjonijiet, li jrid jiġi approvat mill-SADC. Il-Kummissjoni tipproponi lill-Kunsill sabiex jikkunsidra mill-ġdid ir-restrizzjonijiet fuq il-kooperazzjoni dwar l-iżvilupp wara l-approvazzjoni tal-pjan ta' direzzjoni għall-elezzjonijiet, pereżempju fis-Summit li jmiss tal-SADC. Effettivament dan għandu jippermetti għall-abbozzar ta' Dokument ta' Strateġija għall-Pajjiż (DSP). Huwa antiċipat li d-DSP ma jkunx lest għall-firma qabel isiru l-elezzjonijiet.15. Jekk il-pjan ta' direzzjoni għall-elezzjonijiet maqbul ma jiġix implimentat kif suppost, l-UE se tevalwa mill-ġdid l-applikazzjoni tar-restrizzjonijiet fuq il-kooperazzjoni dwar l-iżvilupp taħt l-Artikolu 96.16. Il-Kummissjoni tipproponi li l-Gvern taż-Żimbabwe jiġi mgħarraf dwar il-bidla fil-politika tal-UE permezz ta’ ittra li tkun indirizzata lill-President Mugabe, li tintbagħat kopja tagħha liż-żewġ kapijiet politiċi l-oħrajn tal-GNU, il-Prim Ministru Tsvangirai u d-Deputat Prim Ministru Mutambara.KonklużjoniFid-dawl ta’ dan kollu, il-Kunsill qed jintalab jadotta l-abbozz ta’ proposta mehmuż għal Deċiżjoni tal-Kunsill li testendi l-perjodu ta’ applikazzjoni tal-miżuri xierqa rigward iż-Zimbabwe.2011/0013 (NLE)Proposta għalDEĊIŻJONI TAL-KUNSILLdwar l-adattament u l-estensjoni tal-perjodu ta' applikazzjoni tal-miżuri fid-Deċiżjoni 2002/148/KE li tikkonkludi l-konsultazzjonijiet maż-Żimbabwe skont l-Artikolu 96 tal-Ftehim ta’ Sħubija AKP-KEIL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,Wara li kkunsidra l-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, minn naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000[12] u rivedut f'Ouagadougou, Burkina Faso fit-23 ta’ Ġunju 2010[13], minn hawn 'il quddiem imsejjaħ il-“Ftehim ta’ Sħubija AKP-KE”, u b’mod partikulari l-Artikolu 96 tiegħu,Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, li jiltaqgħu fil-Kunsill, dwar miżuri li għandhom jittieħdu u proċeduri li għandhom ikunu segwiti għall-implimentazzjoni tal-Ftehim ta' Sħubija AKP-KE[14], u b'mod partikulari l-Artikolu 3 tiegħu,Wara li kkunsidra l-proposti mill-Kummissjoni Ewropea,Billi:1.  Bid-Deċiżjoni 2002/148/KE[15], il-konsultazzjonijiet mar-Repubblika taż-Żimbabwe taħt l-Artikolu 96(2)(c) tal-Ftehim ta’ Sħubija AKP-KE ngħalqu u ttieħdu miżuri xierqa kif speċifikat fl-Anness ma’ dik id-Deċiżjoni.2.  Bid-Deċiżjoni 2010/97/CFSP[16], l-applikazzjoni tal-miżuri msemmija fl-Artikolu 2 tad-Deċiżjoni 2002/148/KE kienet estiża għal perjodu ieħor ta' 12-il xahar sal-20 ta' Frar 2011.3.  Il-ħolqien ta’ Gvern ta' Għaqda Nazzjonali (GNU) ġie rikonoxxut bħala opportunità biex tiġi stabbilita mill-ġdid relazzjoni kostruttiva bejn l-Unjoni Ewropea u ż-Żimbabwe u biex tiġi sostnuta l-implimentazzjoni tal-programm ta’ riformi taż-Żimbabwe.4.  Madankollu, l-iżviluppi politiċi ta' dan l-aħħar flimkien man-nuqqas ta' pjan ta' direzzjoni maqbul għal elezzjonijiet qed ikomplu jimminaw tali sforzi l-istess bħan-nuqqas ta' progress mill-GNU biex jimplimenta ċerti elementi essenzjali tal-Ftehim ta' Sħubija AKP-KE, li għalih il-GNU għamel impenn fil-Ftehim Politiku Globali (FPG).5.  L-UE tirrikonoxxi l-isforzi tan-Nofsinhar tal-Afrika, bħala faċilitatur tal-FPG, biex tasal għal pjan ta' direzzjoni li jwassal għal elezzjonijiet kredibbli.6.  L-UE għalhekk se tikkunsidra mill-ġdid ir-restrizzjonijiet fuq il-kooperazzjoni dwar l-iżvilupp wara li l-SADC tapprova l-pjan ta' direzzjoni għall-elezzjonijiet.ADOTTA DIN ID-DEĊIŻJONI:Artikolu 1Il-miżuri msemmijin fl-ittra annessa huma b’dan imġedda bħala miżuri xierqa skont it-tifsira tal-Artikolu 96(2)(c) tal-Ftehim tas-Sħubija AKP-KE.Dawn il-miżuri għandhom japplikaw sal-20 ta’ Frar 2012. Il-miżuri se jitpoġġew taħt reviżjoni kontinwa u se jiġu kkunsidrati mill-ġdid hekk kif l-SADC tapprova pjan ta' direzzjoni għal elezzjonijiet.Artikolu 2L-ittra fl-Anness ma’ din id-Deċiżjoni għandha tiġi indirizzata lill-President Mugabe taż-Żimbabwe, u kopji tagħha għandhom jintbagħtu lill-Prim Ministru Tsvangirai u lid-Deputat Prim Ministru Mutambara.Artikolu 3Din id-Deċiżjoni għandha tidħol fis-seħħ fil-ġurnata tal-adozzjoni tagħha.Artikolu 4Din id-Deċiżjoni għandha tiġi ppubblikata f' Il-Ġurnal Uffiċjali tal-Unjoni Ewropea .Magħmul fi Brussell,Għall-KunsillIl-PresidentANNESSITTRA LILL-PRESIDENT TAŻ-ŻIMBABWEL-Unjoni Ewropea tagħti importanza kbira lid-dispożizzjonijiet tal-Artikolu 9 tal-Ftehim ta’ Sħubija AKP-KE. Bħala elementi essenzjali tal-Ftehim ta’ Sħubija, ir-rispett għad-drittijiet tal-bniedem, għall-istituzzjonijiet demokratiċi u għall-istat tad-dritt jiffurmaw il-bażi tar-relazzjonijiet tagħna.Bl-ittra tad-19 ta’ Frar 2002, l-Unjoni Ewropea infurmatek bid-Deċiżjoni tagħha li tikkonkludi l-konsultazzjonijiet li saru skont l-Artikolu 96 tal-Ftehim ta’ Sħubija AKP-KE u li tieħu miżuri xierqa fis-sens tal-Artikolu 96(2)(c) ta’ dak il-Ftehim.Bl-ittra tal-15 ta' Frar 2010, l-Unjoni Ewropea infurmatek bid-deċiżjoni tagħha li ma tirrevokax il-miżuri xierqa u testendi l-perjodu ta' applikazzjoni sal-20 ta' Frar 2011.Minn meta twaqqaf il-Gvern ta' Għaqda Nazzjonali (GNU) fl-2009, il-progress miksub ibbażat fuq il-Ftehim Politiku Globali (FPG) kien milqugħ mill-Unjoni Ewropea. L-Unjoni Ewropea ttenni l-importanza kbira li tagħti lid-djalogu politiku, kif previst fl-Artikolu 8 tal-Ftehim ta’ Sħubija AKP-KE, li nbeda uffiċjalment wara talba tal-Gvern taż-Żimbabwe waqt it-Trojka Ministerjali bejn l-Unjoni Ewropea u ż-Żimbabwe fit-18 u d-19 ta’ Ġunju 2009 fi Brussell. Fil-Laqgħa Ministerjali l-aktar reċenti fit-2 ta' Lulju 2010, Delegazzjoni inklussiva miż-Żimbabwe immexxija mill-Ministru Mangoma, għaddiet verżjoni aġġornata tal-Pjan ta' Impenn tal-FPG. L-Unjoni Ewropea ħadet nota tal-progress li sar s'issa fl-implimentazzjoni tal-FPG u infurmat lill-Gvern taż-Żimbabwe permezz tal-ittra tad-29 ta' Settembru 2010 bl-allokazzjoni indikattiva tal-għaxar EDF (EUR 130 miljun biex isiru disponibbli meta jitneħħa l-Artikolu 96 u jiġi ffirmat id-Dokument ta' Strateġija għall-Pajjiż).L-Unjoni Ewropea tappoġġa l-isforzi li qed tagħmel il-GNU biex timplimenta l-FPG, u tilqa' l-kisbiet li saru biex tiġi stabbilita l-ekonomija u biex jiġu restawrati servizzi soċjali bażiċi. Id-diplomazija reġjonali intensifikata mmexxija min-Nofsinhar tal-Afrika biex tappoġġa r-riforma f'Żimbabwe hija daqstant rikonoxxuta pożittivament. Madankollu, l-Unjoni Ewropea jisgħobbiha min-nuqqas ta' progress fi ftehimiet politiċi ewlenin tal-FPG, b'mod partikolari dwar il-ħolqien ta' ambjent li jwassal għal elezzjonijiet demokratiċi.Fid-dawl ta' elezzjonijiet possibbli fl-2011, l-Unjoni Ewropea tikkunsidra li ftehim bejn il-partijiet kollha għall-GNU u l-Komunità għall-Iżvilupp tan-Nofsinhar tal-Afrika (SADC) dwar pjan ta' direzzjoni għal elezzjonijiet huwa ta' importanza kbira. Dan il-pjan ta' direzzjoni, li għandu jistabbilixxi sett ta' tragwardi maqbula minn kulħadd u jiddefinixxi r-rwol tal-SADC fil-monitoraġġ u l-osservazzjoni tal-elezzjoni, għandu jiżgura li l-elezzjonijiet ikunu jirriflettu r-rieda tal-poplu. Fil-mument tat-tiġdid tal-miżuri xierqa tal-Artikolu 96, għadu ma ntlaħaqx qbil dwar il-pjan ta' direzzjoni għal elezzjonijiet.L-Unjoni Ewropea għaldaqstant iddeċidiet li testendi sal-20 ta' Frar 2012 il-perjodu ta' applikazzjoni tal-miżuri xierqa stipulati fid-Deċiżjoni tal-Kunsill 2002/148/KE u Aġġornati permezz tad-Deċiżjoni tal-Kunsill 2010/97/CFSP. Madanakollu, l-Unjoni Ewropea tirrikonoxxi l-opportunità unika għal involviment mill-ġdid li jipprovdi l-prospett ta' ftehim bejn il-partiti għall-pjan ta' direzzjoni tal-GNU għall-elezzjonijiet, li jrid jiġi approvat mill-SADC. Għaldaqstant, l-Unjoni Ewropea tinsab lesta li tikkunsidra mill-ġdid il-miżuri tal-Artikolu 96 hekk kif ikun hemm qbil mill-GNU dwar pjan ta' direzzjoni għal elezzjonijiet li jkun approvat mill-SADC. Dan ifisser bidla fil-politika tal-Unjoni Ewropea, li nittamaw tagħti impetu ġdid biex jitjiebu r-relazzjonijiet bejn il-partiti.Għoddni tiegħek,Għall-Unjoni Ewropea [1] Ara d-Deċiżjoni tal-Kunsill 2002/148//KE (ĠU L 50, 21.02.2002, p. 64. Barra minn hekk (ara l-Konklużjonijiet GAC tat-18 ta’ Frar 2002) il-Kunsill adotta miżuri CFSP magħżula (Pożizzjoni Komuni tal-Kunsill 2002/145/CFSP u r-Regolament tal-Kunsill (KE) Nru 310/2002 rigward ċerti miżuri ta’ restrizzjoni relatati maż-Żimbabwe; ĠU L 50, 21.02.2002,pp.1-12).[2] Il-konsultazzjonijiet relatati mal-applikazzjoni tal-Artikolu 96 infetħu bil-għan li jinstab qbil dwar miżuri li għandhom jittieħdu mill-Gvern taż-Żimbabwe biex jirrimedja s-sitwazzjoni, b'mod partikolari dwar ħames kwistjonijiet (it-tmiem ta' kull xorta ta' tolleranza, min-naħa tal-Gvern, għall-vjolenza politika; stedina bikrija lil sieħba internazzjonali biex jappoġġaw u josservaw l-elezzjonijiet li ġejjin u aċċess sħiħ għal dak il-għan; il-protezzjoni tal-libertà tal-midja tal-massa; l-indipendenza tal-ġudikatura u rispett lejn id-deċiżjonijiet tagħha; u t-tmiem tal-okkupazzjoni illegali tal-proprjetajiet).[3] ĠU L 46, 20.02.2003, p. 25.[4] ĠU L 50, 20.02.2004, p. 60.[5] ĠU L 48, 19.02.2005, p. 28.[6] ĠU L 48, 18.02.2006, p. 26.[7] ĠU L 53, 22.02.2007, p. 23.[8] ĠU L 51, 26.02.2008, p. 19.[9] ĠU L 49, 20.02.2009, p. 15.[10] ĠU L 44, 16.02.2010, p. 20[11] 2009/68/CFSP tas-26.01.09.[12] ĠU L 317, 15.12.2000, p. 3.[13] ĠU L 287, 4.2.2010, p. 3.[14] ĠU L 317, 15.12.2000, p. 376.[15] ĠU L 50, 21.2.2002, p. 64.[16] ĠU L 44, 16.2.2010, p..20.